***Dialog s vesmírem*** je tretí album brnianskej rockovej skupiny Progres 2, a zároveň prvý, ktorý skupina vydala pod týmto názvom (do roku 1977 používala iné názvy). Album označený ako „prierez rockovou operou", vyšiel v roku 1980.

Opis albumu a jeho história
---------------------------

Po natočení albumu *Mauglí* sa skupina, ktorá vtedy používala názov Barnodaj, rozhodla vytvoriť audiovizuálny projekt, pri ktorom by sa na koncerte premietali obrázky či rôzne dopredu natočené sekvencie. Manažér skupiny Oskar Man, milovník sci-fi literatúry, vytvoril príbeh o človeku, ktorý sa snaží odpútať od materialistickej spoločnosti na Zemi a ktorý hľadá únik v nekonečnom vesmíre. Skupina s príbehom súhlasila, jej členovia napísali jednotlivé skladby, a Man k nim potom dodal konkrétne texty.

Skupina, teraz už používajúca názov Progres 2 a doplnená o nových hudobníkov – gitaristu Miloša Morávka a klávesistu Karla Horkého, na koncertnom stvárnení spolupracovala s vtedajšími významnými brnianskymi umelcami (režisér Peter Scherhaufer, výtvarníci Boris Mysliveček a Václav Houf, fotograf Jef Kratochvil, zvukár Pavel Skyba a ďalší). Zrodilo sa tak rozsiahle audiovizuálne dielo, prvá rocková opera v Československu.

Premiéra koncertného stvárnenia sa konala 27. februára 1978 v brnianskom Divadle na Výstavišti, skupina potom s projektom cestovala po celom Československu a do roku 1980 usporiadala 350 repríz.Na jeseň 1979 zo skupiny odišiel kvôli vysokoškolskému štúdiu Karel Horký (na štúdiovej nahrávke z prelomu rokov 1979 a 1980 sa ale podieľal), dôležité klávesové party na koncertoch prevzal basgitarista Pavel Pelc. V roku 1980 vyšiel *Dialog s vesmírem*, projekt ale nebol natočený celý, album bol označený ako „prierez rockovou operou". V tom istom roku vyšli aj SP a EP, ktoré album doplňuje, niektoré skladby z koncertného stvárnenia *Dialogu s vesmírem* však vôbec nevyšli.

Na albume *Dialog s vesmírem* sa nachádza osem skladieb. Prvých šesť tvorí súvislú úvodnú časť projektu (prvá je celkom inštrumentálna), zvyšné dve sa pôvodne nachádzali v druhej polovici rockovej opery. Niektoré texty boli pre vtedajší režim problematické (hoci texty na koncertoch boli bez akýchkoľvek úprav): v skladbe „Planeta Hieronyma Bosche II" sa pôvodne spievalo o heroíne (*Nám vládne král, má jméno Heroin*) a aj keď text pred touto drogou skôr varoval, musela sa štúdiová verzia upraviť – skupina z textu preto vypustila spoluhlásky, takže je tvorený len samohláskami a ide tak o nezrozumiteľné mumlanie. Druhý problém nastal pri piesni „Moře suchou nohou přešel jsem" s kresťanskou tému. Vladimír Čort k nej musel napísať celkom nový text a skladbu premenovali na „Tisíce mých očí".

Vydávanie albumu
----------------

*Dialog s vesmírem* vyšiel na LP v roku 1980 vo vydavateľstve Panton. Jediná reedícia na CD vyšla v roku 1999 v Sony Music/Bonton s niekoľkými doplnenými skladbami (sú zoradené podľa javiskového spracovania) a bonusmi.

Ďalšie časti *Dialogu s vesmírem* vyšli v roku 1978 ako B strana singla „Roentgen 19'30" a v roku 1980 ako singel „Píseň o jablku" a EP *Dialog s vesmírem*.

V roku 1993 vyšiel koncertný záznam celého projektu, natočený v roku 1978, pod názvom *Dialog s vesmírem /live/* (aj reedícia 2006).

Roku 2010 vyšla dvojdisková kompilácia *Dialog s vesmírem /studio & live/* obsahujúca všetky štúdiové nahrávky a koncertnú verziu.

Neskoršie koncerty k albumu
---------------------------

Koncert časti *Dialogu s vesmírem* s vizuálnym predstavením v Brne
Na bežných koncertoch v súčasnosti (po roku 2000) hrá skupina aj úvodnú časť *Dialogu s vesmírem*, ide o súvislý blok skladieb od intra „V zajetí počítačů" po „Planetu Hieronyma Bosche II", teda zhruba jednu tretinu pôvodného koncertného predstavenia.

Na *Žatecké Dočesné* 2. septembra 2011 po prvý raz odohrali Progres 2 v súčasnej zostave zhodnú časť *Dialogu s vesmírem*, navyše s dychovou sekciou a pôvodnou vizuálnou projekciou, ktorú využívala skupina na prelome 70. a 80. rokov 20. storočia. Ďalší podobný koncert (nazvaný „*Dialog s vesmírem po 30 letech*") sa konal 3. apríla 2012 v brnianskom Semilasse.

Zoznam skladieb
---------------

### Pôvodná verzia (1980)

1. „V zajetí počítačů" (Kluka) – 3:07
2. „Země 2555" (Kluka/Man) – 4:06
3. „Píseň o jablku" (Pelc/Man) – 9:31
4. „Odlet" (Kluka/Man) – 5:43
5. „Planeta Hieronyma Bosche I" (Váně/Man) – 4:40
6. „Planeta Hieronyma Bosche II" (Váně) – 6:13
7. „Tisíce mých očí" (Pelc/Čort) – 4:54
8. „Hymna robotů" (Kluka/Man) – 4:42

### Reedícia (1999)

1. „V zajetí počítačů" (Kluka) – 3:07
2. „Země 2555" (Kluka/Man) – 4:06
3. „Píseň o jablku" (Pelc/Man) – 9:31
4. „Odlet" (Kluka/Man) – 5:43
5. „Planeta Hieronyma Bosche I" (Váně/Man) – 4:40
6. „Planeta Hieronyma Bosche II" (Váně) – 6:13
7. „Muzeum planety Země" (Kluka/Man) – 3:29
*skladba z B strany singla Píseň o jablku* (1980)
8. „Tisíce mých očí" (Pelc/Čort) – 4:54
9. „Hymna robotů" (Kluka/Man) – 4:42
10. „Rozhovor s centrálním mozkem" (Kluka, Váně/Man) – 4:50
11. „Honička" (Horký, Pelc, Morávek) – 1:57
12. „Výkřik v Proxima Centauri" (Pelc, Kluka/Man) – 6:08
*tri skladby z EP Dialog s vesmírem* (1980)

Bonusy:

1. 
2. „Píseň o jablku – edit" (Pelc/Man) – 4:39
*singel* (1980)
3. „Roentgen 19.30" (Kluka) – 2:18
*singel* (1978)
4. „Planeta Hieronyma Bosche '99" (Váně/Man) – 4:37
*novo nahraná verzia Planety Hieronyma Bosche II aj s textom*

Obsadenie
---------

* Progres 2
	+ Pavel Váně – elektrická gitara, vokály, spev
	+ Miloš Morávek – elektrická gitara, vokály
	+ Pavel Pelc – basgitara, syntezátory, zvonky (3), vokály, spev (7)
	+ Karel Horký – syntezátory, clavinet, sláčikový syntezátor
	+ Zdeněk Kluka – bicie, zvonky (3), zobcová flauta (3), clavinet (8), vokály, spev (4, 8)

Referencie
----------

1. 1 2 3  VÁNĚ, Pavel. *70. léta* [online]. Progres2.org, [cit. 2012-06-06]. Dostupné online. (český)
2. 1 2 3  GRATIAS, Petr. *booklet reedice alba Dialog s vesmírem /live/*. Brno : Dr. Pavel Kopřiva – FT Records, 2006. (český)
3. ↑   *Vychází CD Progres 2 - Dialog s vesmírem Live !* [online]. Tomasnykl.com, 2006-08-09, [cit. 2012-06-06]. Dostupné online. (český)
4. ↑  TŮMA, Jaromír. *Progres* [online]. Ceskyhudebnislovnik.cz, rev. 2003-11-12, [cit. 2012-06-06]. Dostupné online. (český)
5. ↑  BALÁK, Miroslav; KYTNAR, Josef. *Československý rock na gramofonových deskách: rocková diskografie 1960–1997*. Brno : Indies Records, 1998. ISBN 80-902475-0-4. S. 285–286. (český) [Ďalej len Balák–Kytnar.]
6. ↑  RADIMECKÝ, Josef. *Planeta Hieronyma Bosche II (Progres 2)* [online]. Adiktologie.cz, 2006-08-01, [cit. 2012-06-06]. Dostupné online. (český)
7. ↑   *Nám vládne král, má jméno Heroin* [online]. Abclinuxu.cz, 2008-04-09, [cit. 2012-06-06]. Dostupné online. (český)
8. ↑   *Fakta a čas* [online]. Progres2.org, 2008-04-09, [cit. 2012-06-06]. Dostupné online. (český)
9. ↑  NAVRÁTIL, Jiří. *Progress proletí na Dočesné svoji rockovou historií* [online]. Zatecky.denik.cz, 2011-8-10, [cit. 2012-06-06]. Dostupné online. (český)
10. ↑  VÁNĚ, Pavel. *Progress proletí na Dočesné svoji rockovou historií* [online]. Progres2.org, [cit. 2012-06-06]. Dostupné online. (český)

Zdroj
-----

*Tento článok je čiastočný alebo úplný preklad článku Dialog s vesmírem na českej Wikipédii.*

| * z
* d
* u
Progres 2 |
| --- |
| 
* Pavel Váně
* Miloš Morávek
* Pavel Pelc
* Roman Dragoun
* Zdeněk Kluka

* Emanuel Sideridis
* Jan Sochor
* Karel Horký
* Aleš Bajger
* Peter Peteraj
* Milan Nytra
* Pavla Dvořáčková
* Dalibor Dunovský
* Mirek Sova
* Ivan Manolov
* Borek Nedorost

 |
| Štúdiové albumy | 
* *Otrava krve*
* *Změna!*
* *Mozek*
* *Třetí kniha džunglí*
* *Dialog s vesmírem*
* *Mauglí*
* *Barnodaj*

 |
| EP | 
* *Klíč k poznání*

 |
| Single | 
* „Prám z trámů"
* „Roentgen 19'30"
* „Píseň o jablku"
* „Muž, který se podobá odvrácené straně Měsíce"

 |